《义田诗为徐太傅先生赋》
明代·梁储

姑苏昔义田，子能成父志。宜兴今义田，弟可托兄事。

兄为四朝今，自享不求备。辛勤经国馀，图此睦族计。

意念良已勤，条画犹未试。卯君千里来，始与毕此义。

谓当时敛散，更俾勤树蓻。美意与良法，要不出范氏。

孰孤当早分，孰乏当厚遗。孰仕当罢给，孰归当更置。

冠昏及丧祭，多寡义无异。馀波逮里闾，明训及童稚。

愿言吾孙子，相与守世世。吴山苟长青，此义期无坠。

君闻益欢然，呼酒复径醉。朝来揖上马，矍铄别无泪。

吾曹在祖道，仰止成叹喟。安得随归鞭，往看嘉禾瑞。

作者简介：明广东顺德人，字叔厚，号厚斋，晚号郁洲。成化十四年进士第一，授编修。正德时累迁为吏部尚书，华盖殿大学士，内阁首辅。时营建殿房甚多，所费巨万，储屡上书切谏。又请早立储君，不报。宁王朱宸濠叛，帝自南征，储等扈从。群小欲导帝游浙西、江汉。储等跪谏行宫门外，乃许不日还京。世宗即位，被劾乞归。卒年七十七，谥文康。有《郁洲遗稿》。